SIRI มองตลาดบ้านเดี่ยวปีนี้ยังเติบโตได้อีกหลังมีดีมานต์ต่อเนื่อง
SIRI มองตลาดบ้านเดี่ยวปีนี้เติบโตได้ เผยบ้านเดี่ยวระดับไฮเอนด์มีความต้องการต่อเนื่อง
27 พ.ค. 2558

นายเมธา อังวัฒนพานิช รองกรรมการผู้จัดการอาวุโส สายงานพัฒนาธุรกิจและพัฒนาโครงการแนวราบ บริษัท แสนสิริ จำกัด (มหาชน) หรือ SIRI คาดว่าตลาดบ้านเดี่ยวในปีนี้จะเติบโตได้อีก โดยเฉพาะในตลาดบ้านเดี่ยวระดับไฮเอนด์ ซึ่งยังเป็นตลาดที่มีความต้องการอย่างต่อเนื่อง เนื่องจากเป็นรูปแบบหนึ่งของสินทรัพย์ที่เป็นที่ต้องการของผู้บริโภคที่มีรายได้สูง
ประกอบกับผู้บริโภคกลุ่มนี้มีภาวะความเสี่ยงต่ำต่อการเปลี่ยนแปลงทางเศรษฐกิจ รวมถึงการที่รัฐบาลขยายการลงทุนโครงสร้างพื้นฐานออกไปนอกเมือง จึงกระตุ้นให้เกิดความต้องการบ้านเดี่ยวในกรุงเทพฯและบริเวณรอบนอกสูงขึ้นตามมา ขณะที่ผู้พัฒนาโครงการในตลาดระดับนี้ยังมีจำนวนไม่มาก ทำให้แสนสิริมีส่วนแบ่งทางการตลาดสูง
ทั้งนี้ SIRI เป็นผู้นำในการพัฒนาบ้านเดี่ยวระดับไฮเอนด์มาอย่างยาวนาน โดยเฉพาะแบรนด์บ้านเดี่ยว “นาราสิริ” ซึ่งล่าสุดโครงการ”นาราสิริ ไฮด์อเวย์” เกือบปิดการขายโครงการโดยเหลือเพียง 2 ยูนิตเท่านั้น หรือคิดเป็น 95% จากจำนวนทั้งสิ้น 60 ยูนิต จึงจัดข้อเสนอพิเศษ 2 หลังสุดท้ายก่อนปิดโครงการด้วย รวมถึงโครงการ”นาราสิริ บางนา” ก็ได้รับผลตอบรับที่ดีเช่นกัน ทำให้ปัจจุบันมียอดขายกว่า 70% จากจำนวนทั้งสิ้น 101 ยูนิต
ล่าสุด SIRI ส่งแคมเปญ “Narasiri Luxury in Details ความงดงามในรายละเอียด” พร้อมข้อเสนอพิเศษนาราสิริ 3 โครงการ ได้แก่ นาราสิริ พุทธมณฑลสาย 1 ราคา 19.5 ล้านบาท นาราสิริ พระราม 2 ราคา 21 ล้านบาท และนาราสิริ บางนา ราคา 27.9 ล้านบาท
 